உண்மையில் அந்தப் பல்கலைக்கழகம் திருவேங்கடவனைப் பெயரில் மட்டும் தான் வைத்திருக்கிறது. திருப்பதி தேவஸ்தானம் தனது உண்டியல் பணத்தில் எல்லாம் நடத்தவில்லை; ஆந்திர அரசாங்கம் தான் நடத்துகிறது. ஆந்திர அரசும், மைய அரசின் பல்கலைக்கழக மானியக்குழுவும் சேர்ந்துதான் சம்பளம் தருகின்றன. அதனால் திருப்பதி வேங்கடவனின் பவனியெல்லாம் பல்கலைக்கழக வளாகத்தில் இருப்பதற்கு வாய்ப்பில்லை. இப்போது யோசித்துப் பார்த்தால், பெயரை விடவும் திருப்பதி பாலாஜி எனது நாத்திகத்தைச் சூறையாடி ஆத்திகனாக்கி விடுவானோ என்ற பயந்துதான் அங்கே போவதைத் தவிர்த்தேன் என்று தோன்றுகிறது. ஆம் அதுதான் உண்மைக் காரணமாக இருந்தது. ஆம் உண்மைகள் ஒன்றாக இருப்பதில்லை தான். உண்மை எதுவானால் என்ன? இருந்து விட்டுப் போகட்டும். அப்போது நான் ஊகித்துக் கொண்ட காரணம் மடத்தனமானது என்பது மட்டும் இப்போது புரிகிறது.